**Izvještaj o izvršenju budžeta Crne Gore za period januar – maj 2023. godine**

**Prihodi budžeta** u periodu januar - maj 2023. godine iznosili su 984,0 mil. € ili 15,9% procijenjenog BDP-a i veći su za 145,8 mil. € ili 17,4% u odnosu na planirane, dok su u odnosu na uporedni period 2022. godine veći za 235,1 mil. € ili 31,4%. U posmatranom periodu zabilježen je rast gotovo svih kategorija prihoda budžeta. Najznačajnija pozitivna odstupanja zabilježena su kod Ostalih prihoda, Prihoda po osnovu poreza na dodatu vrijednost, Doprinosa za obavezno socijalno osiguranje i Donacija i transfera.

Prihodi po osnovu PDV-a do kraja maja mjeseca naplaćeni su u iznosu od 388,5 mil. € što je za 35,2 mil. € ili 9,9% veće u odnosu na planirane i 67,1 mil. € ili 20,9% veće u odnosu na isti period prethodne godine.

Prihodi po osnovu Poreza na dobit pravnih lica naplaćeni su u iznosu od 126,9 mil. € i veći su u odnosu na planirane za 29,6 mil. € ili 30,4%, dok su u odnosu na uporedni period 2022. godine veći za 54,7 mil. € ili 75,9%. Značajan rast ove kategorije prihoda u odnosu na prethodnu godinu rezultat je prevashodno rasta ekonomske aktivnosti i ostvarenih rezulata privrednih subjekata u prethodnoj godini, poboljšanja poreske discipline, kao i implementacije progresivne stope oporezivanja dobiti.

Ostali prihodi u posmatranom periodu iznosili su 50,0 mil. €, što je za 4,5 mil. € ili 9,8% veće u odnosu na planirane, i u odnosu na posmatrani period prethodne godine veći su za 40,0 mil. €. U okviru ove kategorije prihoda, najznačajniji priliv ostvaren je od usljed prenosa sredstava naplaćenih u okviru impelmetacije projekta „Ekonomskog državljanstva“, što je na nivou plana ostvarenja ove kategorije prihoda u dosadašnjem periodu, dok se veće ostvarenje prihoda bilježi po osnovu prihoda od kapitala i naplaćenih novčanih kazni.

Kategorija Doprinosa nastavlja kontinuirani rast za obavezno socijalno osiguranje i u maju, i ostvareni su na nivou od 193,4 mil. € što je za 34,4 mil. € ili 21,6% veće u odnosu na planirane, odnosno 38,5 mil. € ili 24,9% veće u odnosu na uporedni period 2022. godine. Bolja naplata kategorije doprinosa rezultat je efekata implementacije Zakona o reprogamu poreskog potraživanja, ali i uvećane osnove za obračun doprinosa usljed povećanja koeficijenata za zarade zaposlenih u javnom sektoru.

U navedenom periodu značajan rast ostvaren je i kod kategorije Donacije i transferi koji su ostvareni u iznosu od 40,0 mil. €, što je u odnosu na plan veće za 20,7 mil. € i 30,2 mil. € u odnosu na uporedni period 2022. godine. Rast navedene kategorije prevashodno je rezultat izvršene uplate sredstava od strane EU, a po osnovu direktne budžetske podrške za energetsku efikasnost. Navedena sredstva, shodno Finansijskom sporazumu, predstavljaju nenamjenska sredstva koja se mogu koristiti za finansiranje budžeskih potreba.

Prihodi od akciza, u navedenom periodu, naplaćeni su u iznosu od 108,3 mil. € i veći su u odnosu na planirane za 11,4 mil. € ili 11,8%, odnosno 11,0 mil. ili 11,3% u odnosu na isti period 2022. godine. Iako je rast zabilježen kod gotovo svih kategorija akciza, značajan doprinos rastu ostvaren je kod akcize na duvan i duvanske proizvode, i to u iznosu 8,4 mil. €, što je za 1,1 mil. € ili 15,7%, veće u odnosu na isti mjesec prethodne godine, kao i akcize na mineralna ulja i njihove derivate, i to u iznosu 13,9 mil. €, što je za 2,7 mil. € ili 24,1%, veće u odnosu na isti mjesec prethodne godine.

Prihodi budžeta u maju 2023. godine iznosili su 186,6 mil. €, što je za 28,3 mil. € ili 17,9% veće u odnosu na plan i 32,7 mil. € ili 21,2% u odnosu na isti mjesec prošle godine.

**Izdaci budžeta** za period januar-maj 2023. godine iznosili su 874,0 mil. € ili 14,2% procijenjenog BDP-a i u odnosu na planirane manji su za 115,3 mil. € ili 11,7% dok su u odnosu na isti period 2022. godine veći za 87,0 mil. € ili 11,1%.

Rashodi u maju mjesecu 2023. godine iznosili su 189,7 mil. € i manji su u odnosu na plan 10,0 mil. € ili 5,0%, dok su veći za 43,7 mil. € ili 29,9% u odnosu na maj 2022. godine. Najveće odstupanje od plana je u okviru rashoda za bruto zarade za iznos od 2,4 mil. €, rashoda za kamate za iznos od 4,1 mil.€, ostali izdaci za iznos od 1,8 mil. €. Naime, Bruto zarade i doprinosi na teret poslodavca realizovani su u skladu sa važećim zakonskim propisima i dostavljenom stvarnom obračunu za maj mjesec, dok se odstupanje u okviru ostalih izdataka odnosi na plaćanje kontribucija Ministarstva nauke za članstvo u naučnim organizacijama. Razlika u izvršenju u odnosu na planirani nivo rashoda za kamate nastala je usljed značajnog rasta euribora u periodu od izrade plana do trenutka izvršenja.

Rashodi u Kapitalnom Budžetu Crne Gore u maju mjesecu 2023. godine ostvareni su u iznosu od 6,72 mil. € i manji su u odnosu na plan 9,38 mil. € odnosno ostvarenje Kapitalnog budžeta je na nivou od 41,8 %.

Imajući u vidu realizaciju prihoda i rashoda, u posmatranom periodu ostvaren je **suficit budžeta** u iznosu od 110,0 mil. €, odnosno na nivou od 1,8% procjenjenog BDP-a.

Budžetski deficit u maju iznosio je 3,2 mil. €.